CELEX: C2004/201/39
Language: sk
Date: 2004-08-07 00:00:00
Title: Vec T-179/04: Žaloba podaná dňa 17. mája 2004: Siegfried Krahl proti Komisii Európskych spoločenstiev

7.8.2004   
            
            
               SK
            
            
               Úradný vestník Európskej únie
            
            
               C 201/18
            
         Žaloba podaná dňa 17. mája 2004: Siegfried Krahl proti Komisii Európskych spoločenstiev
   (Vec T-179/04)
   (2004/C 201/39)
   Jazyk konania: francúzština
   Siegfried Krahl, bytom Záhreb (Chorvátsko), v zastúpení: Sébastien Orlandi, Albert Coolen, Jean Noël Louis a Etienne Marchall, advokáti, ktorí si zvolili adresu na doručovanie v Luxemburgu, podal 17. mája 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie o vymáhaní denných náhrad, ktoré mu boli vyplatené počas obdobia, v rámci ktorého mu bolo poskytnuté dočasné ubytovanie;
            
         
               —
            
            
               zaviazal žalovaného nahradiť trovy konania.
            
         Žalobné dôvody a hlavné tvrdenia
   Žalobca, ktorý je úradníkom Komisie, začal vykonávať svoju funkciu na delegácii Komisie v Záhrebe 2. februára 2002. Dňa19. septembra 2002 sa nasťahoval do bytu, ktorý mu poskytla Komisia. Podľa napadnutého rozhodnutia Komisia pristúpila k vymáhaniu denných náhrad vyplatených žalobcovi počas vyššie uvedeného obdobia vzhľadom na to, že žalobca nemal na náhrady právo z dôvodu ubytovania v byte, ktorý mu bol poskytnutý Komisiou.
   Na podporu svojej žaloby žalobca tvrdí, že bol porušený článok 10 prílohy VII služobného poriadku. Má za to, že Komisia mu poskytla dané ubytovanie len dočasne a do odvolania, čo nebráni vyplácaniu denných náhrad. Okrem toho sa žalobca dovoláva porušenia princípu legitímnej dôvery, nakoľko mu Komisia poskytla jasné záruky toho, že denné náhrady mu budú vyplácané počas ubytovania v predmetnom byte.